10. การควบคุมภายใน

คณะกรรมการบริษัทฯ มีความเห็นต่อระบบการควบคุมภายในดังนี้

1. องค์กรและสภาพแวดล้อม

ในปี 2554
บริษัทได้ปฏิบัติตามวิสัยทัศน์และพันธกิจในการดำเนินงานในการผลิตบรรจุภัณฑ์ที่สร้างมูลค่าเพิ่มให้มากขึ้นและบริหารจัดการสินทรัพย์ของบริษัทให้เกิดประโยชน์สูงสุด
มีการปรับปรุงโครงสร้างองค์กรเพื่อให้การปฏิบัติงานมีความคล่องตัวเหมาะสม
และสอดคล้องกับสภาพธุรกิจที่เปลี่ยนแปลงไป โดยบริษัทฯ ได้ย้ายโรงงานจาก ตำบลจอหอ อ.เมือง
จ.นครราชสีมา เพื่อสร้างโรงงานแห่งใหม่ ที่เขตประกอบการอุตสาหกรรมนวนคร อ.สูงเนิน
จ.นครราชสีมา โดยมีกำหนดเปิดทำการในปี 2555

การจัดทำระบบการบริหารจัดการ (Management System)
ที่เชื่อมโยงระหว่างหน่วยงานโรงงานและหน่วยงานสำนักงานใหญ่ให้เป็นเอกภาพมากขึ้น
ทำให้บริษัทมีระบบการควบคุมภายในที่ดีและมีการบริหารจัดการที่มีประสิทธิภาพ มีการประชุมแผนงาน
นโยบายกันอย่างต่อเนื่อง ทุกเดือนเป็นอย่างน้อย

การจัดทำคู่มือการปฏิบัติงานและคำสั่งต่างๆเป็นลายลักษณ์อักษร กำหนดอำนาจ
หน้าที่และความรับผิดชอบเป็นลายลักษณ์อักษรอย่างชัดเจน
ซึ่งบริษัทได้ว่าจ้างบุคคลภายนอกในการเป็นที่ปรึกษาในการปรับปรุงระบบเอกสารและบัญชีต้นทุนโรงงาน
ดำเนินการปรับเปลี่ยนการปฏิบัติงาน ซึ่งจะทำให้บริษัทฯ มีระบบการทำงานที่มีมาตรฐานสูงขึ้น

การปรับปรุงระบบบัญชีให้ลดความซับซ้อน สามารถเข้าใจได้ง่ายแต่ยังคงมีความถูกต้องครบถ้วน

บริษัทส่งเสริมสนับสนุนนโยบายการกำกับดูแลกิจการและจริยธรรมธุรกิจให้มีความชัดเจนโปร่งใส
การกำหนดนโยบายและแผนการปฏิบัติงาน คำนึงถึงความเป็นธรรมต่อพนักงาน ลูกค้า
คู่แข่งทางการค้า รวมถึงความรับผิดชอบต่อผู้ถือหุ้น สังคมส่วนรวมและสิ่งแวดล้อม
โดยมีฝ่ายตรวจสอบภายใน หน่วยงานอิสระรายงานตรงต่อคณะกรรมการตรวจสอบ
เพื่อทำหน้าที่กำกับดูแล ตรวจสอบการปฏิบัติงานและติดตามการบริหารที่สำคัญอย่างต่อเนื่อง
เพื่อให้การควบคุมภายในเป็นไปตามกระบวนการที่จะต้องปฏิบัติ อย่างเคร่งครัด สามารถวัดผลได้
บรรลุวัตถุประสงค์ตามนโยบายเพื่อสร้างความเชื่อมั่นแก่ผู้ถือหุ้น
ว่าผลประโยชน์ของผู้ถือหุ้นได้รับการดูแลอย่างดี
สร้างคุณค่าและผลประโยชน์ระยะยาวแก่ผู้มีส่วนเกี่ยวข้องกับบริษัท

2. การบริหารความเสี่ยง

บริษัทได้พิจารณาความเสี่ยงที่อาจเกิดขึ้นอย่างรอบด้าน
มีการกำหนดมาตรการในการติดตามเหตุการณ์ที่เป็นสาเหตุของปัจจัยความเสี่ยงและได้ปฏิบัติตามมาตรการบริหารความเสี่ยงที่กำหนดไว้เพื่อลดความเสี่ยงให้อยู่ในระดับที่เหมาะสมและยอมรับได้อย่างเป็นระบบ
โดยผู้บริหารและพนักงานทุกคนในบริษัทฯ มีส่วนร่วมในการประเมินความเสี่ยงของแต่ละหน่วยงาน
และนำเสนอกระบวนการทำงานลดความเสี่ยง และรายงานให้ผู้บริหาร

ในปี 2554 บริษัทได้ดำเนินการเตรียมความพร้อมในการรับมือกับอุทกภัยครั้งใหญ่
โดยมีจุดมุ่งหมายที่จะป้องกันความเสี่ยงจากการดำเนินธุรกิจที่หยุดชะงักจากน้ำท่วม อย่างไรก็ตาม
บริษัทไม่ได้รับความเสียหาย จากกรณีดังกล่าว

3. การควบคุมการปฏิบัติงาน

บริษัทมีมาตรการในการควบคุมการปฏิบัติหน้าที่ของฝ่ายบริหารอย่างเพียงพอ
โดยมีการกำหนดขอบเขตอำนาจหน้าที่และวงเงินอำนาจอนุมัติของผู้บริหารแต่ละระดับเป็นลายลักษณ์อักษรอย่างชัดเจน
และบริษัทมีการแบ่งแยกหน้าที่ความรับผิดชอบในการอนุมัติ
การบันทึกรายการบัญชีและข้อมูลสารสนเทศ
และการดูแลจัดเก็บทรัพย์สินออกจากกันโดยเด็ดขาดเพื่อเป็นการตรวจสอบซึ่งกันและกัน

คณะกรรมการได้มอบหมายให้คณะกรรมการตรวจสอบ ซึ่งประกอบด้วยผู้ทรงคุณวุฒิอิสระจำนวน 3
ท่านทำหน้าที่พิจารณาความเหมาะสมและเพียงพอของระบบการควบคุมภายในโดยรายงานตรงต่อคณะกรรมการบริษัท
โดยมีผู้ที่ปฏิบัติการตรวจสอบภายในทำหน้าที่รายงานการตรวจสอบภายในเป็นประจำทุกเดือน
โดยจะครอบคลุมถึงการรายงานผลของการตรวจสอบและประเมินความเหมาะสมและเพียงพอของระบบการควบคุมภายใน

คณะกรรมการตรวจสอบจะร่วมประชุมกับผู้สอบบัญชีโดยไม่มีผู้บริหารร่วมด้วย
เพื่อสอบถามถึงประเด็นสำคัญที่เกี่ยวข้องกับระบบงานที่สำคัญ
และการควบคุมภายในอันนำมาประเมินถึงความเหมาะสมและเพียงพอของระบบการควบคุมภายใน

บริษัทได้ให้ความสำคัญกับความเห็นและข้อเสนอแนะของผู้ตรวจสอบบัญชีอิสระที่เข้าตรวจสอบบริษัท
และบริษัทได้พิจารณาปรับปรุงการดำเนินงานเพื่อให้เป็นไปตามระบบการควบคุมภายในที่ดี

4. ระบบสารสนเทศและการสื่อสารข้อมูล

บริษัทฯ ได้จัดให้มีระบบสารสนเทศและช่องทางการสื่อสารทั้งภายในและภายนอก
มีการจัดการระบบข้อมูลในการบริหารจัดการที่เกี่ยวเนื่องกับการปฏิบัติงาน
การรายงานทางการเงินและการดำเนินงาน การปฏิบัติตามนโยบายและระเบียบปฏิบัติต่างๆ
ที่ใช้ในการควบคุมและดำเนินกิจกรรมของบริษัทฯ ทั้งนี้เพื่อให้ทุกฝ่ายที่เกี่ยวข้องได้รับข้อมูลครบถ้วน
ถูกต้อง ทันเวลา และเพียงพอต่อการตัดสินใจ

5. ระบบการติดตามและประเมินผล

บริษัทฯ มีการประชุมคณะกรรมการบริษัทฯ ในปี 2554 รวม 12 ครั้ง
และมีการประชุมผู้บริหารอย่างสม่ำเสมอ
เพื่อพิจารณาและติดตามผลการดำเนินงานของฝ่ายบริหารให้เป็นไปตามเป้าหมาย
ในการประชุมคณะกรรมการบริษัทฯ หรือประชุมผู้บริหารหรือประชุมฝ่าย
มีการรายงานผลการดำเนินงานเปรียบเทียบกับดัชนีวัดทั้งระดับองค์กรและระดับปฏิบัติงาน
หากผลการดำเนินการแตกต่างจากเป้าหมาย
จะมีมติให้ฝ่ายบริหารรับไปดำเนินการแก้ไขและรายงานคณะกรรมการบริษัทฯ

คณะกรรมการตรวจสอบได้สอบทานระบบการควบคุมภายใน
ซึ่งประเมินโดยผู้บริหารและฝ่ายตรวจสอบภายในไม่พบประเด็นปัญหาหรือข้อบกพร่องที่เป็นสาระสำคัญ
ซึ่งสอดคล้องกับความเห็นของผู้สอบบัญชีของบริษัทฯ ระบบการควบคุมภายในของบริษัทฯ
มีความเพียงพอและมีประสิทธิผล

ในส่วนของบริษัทร่วมที่บริษัทได้ลงทุนในสัดส่วน 23.60%
บริษัทได้มีการวิเคราะห์และประเมินผลติดตามการดำเนินงานของบริษัทร่วมอย่างสม่ำเสมอ
โดยกรรมการของบริษัทได้เข้าไปเป็นกรรมการของบริษัทร่วมดังกล่าว